b"\n_START_ARTICLE_\nPangulo ng Slovakia\n_START_PARAGRAPH_\nAng Pangulo ng Republikang Slovak (Slovak: Prezident Slovenskej republiky) ay ang puno ng estado ng Slovakia at siya ring commander-in-chief ng Sandatahang Lakas. Tuwirang hinahalal ng mga mamamayan ang pangulo para maglingkod ng limang taon, at maaaring maihalal muli nang hindi hihigit sa dalawang magkasunod na termino. Halos seremonyal ang tungkulin ng pangulo, ngunit may ilan itong kapangyarihan, bagaman limitado, ay may ganap na diskresyon sa pagpapasiya. Ang opisyal na tahanan ng pangulo ay ang Palasyo ng Grassalkovich sa Bratislava.\n_START_SECTION_\nKasaysayan ng tanggapan\n_START_PARAGRAPH_\nItinatag ang tanggapan sa bis\xc3\xa0 ng saligang batas ng Slovakia noong 1 Enero 1993 nang tuluyan nang humiwalay ang Slovakia sa Czechoslovakia at maging isang nagsasariling bansa. Walang nanungkulang pangulo hanggang 2 Marso 1993 nang ihalal ng Pambansang Sanggunian si Michal Kov\xc3\xa1\xc4\x8d bilang unang pangulo ng bansa. Subalit, noong 1998, hindi nakapaghalal ng papalit kay Kov\xc3\xa1\xc4\x8d ang Pambansang Sanggunian. Dahil dit\xc3\xb3, kalahating ta\xc3\xb3ng bakante ang panguluhan nang mat\xc3\xa1pos ang termino ni Kov\xc3\xa1\xc4\x8d noong 1998. Ang mga tungkulin at kapangyarihan ng pangulo ay inilipat sa noo'y punong ministro at Pambansang Sanggunian. Upang matugunan ang naging problema, sinusugan ang konstituyon at isinalin sa mamamayan ang kapangyarihang maghalal ng pangulo. Mula noon, nagdaraos ng halalan sa pagkapangulo ang Slovakia tuwing limang taon simula noong 1999."